****

**ข่าวประชาสัมพันธ์**

**6 พฤศจิกายน 2562**

**ธพว. จัดทัพพร้อมเดินหน้า“สินเชื่อ SME โตไว ไทยยั่งยืน”ดอกเบี้ย 1%**

**ดีเดย์เปิดรับคำขอ 15 พ.ย.นี้ ณ สำนักงานอุตสาหกรรมจังหวัดทั่วประเทศ**

**ธพว. พร้อมคิกออฟ “สินเชื่อ SMEโตไว ไทยยั่งยืน” วงเงิน 3,000 ล้านบาท ดอกเบี้ย 1% ต่อปี ในวันที่ 15 พ.ย. นี้ ณ สอจ. ทั่วประเทศ คาดหนุนเอสเอ็มอีได้มากกว่า 1,500 ราย เงินสะพัด 13,800 ล้านบาท รักษาการจ้างงานไม่ต่ำกว่า 7,500 คน**

**นายกอบชัย สังสิทธิสวัสดิ์** ปลัดกระทรวงอุตสาหกรรม ในฐานะประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.)หรือ SME D Bank เผยว่า จากที่ธนาคารได้รับมอบหมายจากรัฐบาล โดยกระทรวงอุตสาหกรรม ให้เป็นผู้ดำเนินการอนุมัติสินเชื่อโครงการกองทุน **“สินเชื่อ SMEโตไว ไทยยั่งยืน”** วงเงิน 3,000 ล้านบาท อัตราดอกเบี้ย 1% ต่อปีตลอดอายุสัญญา วงเงินกู้สูงสุด 3 ล้านบาทต่อราย ระยะเวลากู้สูงสุด 7 ปี ปลอดเงินต้น สูงสุด 1 ปี **โดยจะเปิดรับคำขอกู้พร้อมกันทั่วประเทศ ในวันที่ 15 พฤศจิกายน 2562 นี้ ณ สำนักงานกองทุนพัฒนาเอสเอ็มอีตามแนวประชารัฐ หรือสำนักงานอุตสาหกรรมจังหวัด (สอจ.) ทั่วประเทศ**

ขณะนี้ ธพว. เตรียมความพร้อมการให้บริการทุกขั้นตอนแล้ว เบื้องต้น นัดเข้าประชุมหารือร่วมกับสำนักงานอุตสาหกรรมจังหวัด (สอจ.) ทั่วประเทศ เพื่อประสานความร่วมมือให้หลังจากเปิดรับคำขอกู้ในวันที่ 15 พ.ย. นี้ จะสามารถดำเนินการในขั้นตอนต่อไปได้ทันทีโดยไร้รอยต่อ โดยหลังจาก สอจ. พิจารณาคุณสมบัติเสร็จเรียบร้อยและส่งต่อมาให้ ธพว.แล้ว ทางเจ้าหน้าที่ ธพว. จะเข้าตรวจเยี่ยม และวิเคราะห์ความเป็นไปได้ของโครงการทันที ตั้งเป้า พิจารณาอนุมัติและเบิกจ่ายให้แล้วเสร็จภายใน 15 วันทำการ หลังได้รับคำขอกู้จาก สอจ. และคาดว่าจะสามารถอนุมัติและเบิกจ่าย เต็มวงเงิน 3,000 ล้านบาท ภายในเวลา 3 เดือน

“จากที่ผมได้รับมอบนโยบายจากท่านรองนายกรัฐมนตรี ดร.สมคิด จาตุศรีพิทักษ์ และท่านรัฐมนตรีว่าการกระทรวงอุตสาหกรรม นายสุริยะ จึงรุ่งเรืองกิจ ให้เร่งอนุมัติสินเชื่อดังกล่าว ให้ถึงมือผู้ประกอบการเอสเอ็มอีอย่างรวดเร็วที่สุด เพื่อให้เป็นกลไกในการขับเคลื่อนเศรษฐกิจระดับฐานราก ผมจึงสั่งการให้ ธพว. เตรียมการล่วงหน้าต่างๆ ไว้ให้พร้อม และหลังจากได้รับคำขอกู้จาก สอจ.มาแล้ว ดำเนินการขั้นตอนต่างๆ อย่างเร่งด่วน เพื่อจะอนุมัติและเบิกจ่ายให้แล้วเสร็จภายในเวลา 15 วันทำการ” นายกอบชัย กล่าว

ทั้งนี้จากโครงการกองทุน **“สินเชื่อ SMEโตไว ไทยยั่งยืน”**  จะสนับสนุนเอสเอ็มอีกลุ่มนิติบุคคล ได้มากกว่า 1,500 ราย โดยเฉลี่ยวงเงินอนุมัติประมาณ 2 ล้านบาทต่อราย ก่อให้เกิดเงินหมุนเวียนในระบบได้ไม่ต่ำกว่า 13,800 ล้านบาท และรักษาการจ้างงานไม่ต่ำกว่า 7,500 คน

สำหรับสินเชื่อ SMEโตไว ไทยยั่งยืน กำหนดคุณสมบัติต้องเป็นผู้ประกอบการนิติบุคคล ประเภทผลิต บริการ ค้าส่ง ค้าปลีก และไม่เคยได้รับความช่วยเหลือด้านการเงินจากกองทุนดอกเบี้ยพิเศษจากกระทรวงอุตสาหกรรม สำนักงานส่งเสริมวิสาหกิจขนาดกลางและขนาดย่อม (สสว.) และกองทุนพัฒนาเอสเอ็มอีตามแนวประชารัฐ

วัตถุประสงค์ของสินเชื่อดังกล่าว เพื่อนำไปใช้เป็นเงินลงทุน ปรับปรุงกิจการ หรือลงทุนและเป็นเงินทุนหมุนเวียน กำหนดธุรกิจเป้าหมาย 3 กลุ่ม ได้แก่ **1.ธุรกิจเกษตรอุตสาหกรรม** ธุรกิจเกษตรแปรรูป (Agro Industry) ประเภทอาหารและไม่ใช่อาหาร **2.อุตสาหกรรมสร้างสรรค์** (Creative Industry) ธุรกิจเพื่อสุขภาพ เช่น กีฬา นันทนาการ การแพทย์ และสปา ธุรกิจภาพยนตร์ วีดีทัศน์ และทัศนศิลป์ ธุรกิจการกระจายเสียงและดนตรี ธุรกิจแฟชั่น เช่น สิ่งทอ เครื่องหนัง อัญมณี และเครื่องประดับ ธุรกิจการโฆษณา และธุรกิจซอฟท์แวร์ และ **3.ธุรกิจที่ใช้เทคโนโลยีดิจิทัลในการปรับปรุงกิจการ** (Digital Transformation) เช่น เครื่องมือ อุปกรณ์ควบคุมด้วยระบบซอฟท์แวร์ หรือระบบอัตโนมัติ

**นางสาวนารถนารี รัฐปัตย์** รองกรรมการผู้จัดการ รักษาการแทนกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank กล่าวเสริมว่า สำหรับผู้ประกอบการที่สมัครเข้าร่วมสินเชื่อ SMEโตไวฯ นอกจากจะได้รับด้านเติมทุนแล้ว ทาง ธพว. ยังเพิ่มเติมมอบมาตรการเติมความรู้ ช่วยยกระดับให้ตรงความต้องการของผู้ประกอบการแต่ละกลุ่มธุรกิจ เช่น เชิญร่วมกิจกรรมอบรมพัฒนามาตรฐานสินค้าเกษตรอุตสาหกรรมสู่การส่งออก เชื่อมโยงสถาบันการศึกษานำนวัตกรรมผนึกกับธุรกิจสร้างสรรค์ เพื่อเพิ่มมูลค่าสินค้า พาจับคู่ธุรกิจกับคู่ค้าต่างชาติ เปิดตลาดอีคอมเมิร์ซ ผ่านแพลตฟอร์มช้อปปิ้ง ออนไลน์ชื่อดังอย่าง Thailandpostmart.com Shopee Alibaba และ Lazada เป็นต้น นอกจากนั้น ส่งเสริมการตลาด ให้สิทธิออกบูธในงานแสดงสินค้าต่างๆ ที่ธนาคาร และหน่วยงานพันธมิตรจะจัดขึ้น โดยไม่มีค่าใช้จ่ายใดๆ

